**UPUTE ZA PODNOSITELJE PROJEKTNIH PRIJEDLOGA**

**Natječaj za istraživačke projekte**

**INSTITUT ZA POVIJEST UMJETNOSTI**

**10. listopada, 2023.**

Sadržaj

[1. Uvodne informacije 3](#_Toc115340424)

[2. Prihvatljivi predlagatelji projektnog prijedloga 3](#_Toc115340425)

[3. Aktivnosti i troškovi 4](#_Toc115340426)

[4. Usklađenost s načelom „ne nanosi bitnu štetu“ 4](#_Toc115340427)

[5. Postupak vrednovanja 7](#_Toc115340428)

[6. Sadržaj i način podnošenja projektnog prijedloga 8](#_Toc115340429)

[8. Informiranje i vidljivost 9](#_Toc115340430)

#

**1. Uvodne informacije**

Institut za povijest umjetnosti će iz sredstava Nacionalnog plana oporavka i otpornosti 2021. – 2026. (u daljnjem tekstu: NPOO) financirati temeljna znanstvena istraživanja koja se provode u okvirima kompetitivnih znanstvenih projekata ustanove definiranih Uvjetima internog natječaja za istraživačke projekte koje je utvrdilo Znanstveno vijeće Instituta na sjednici od 10. listopada 2023. i Odlukom ravnatelja Instituta za povijest umjetnosti o dodjeli sredstava istraživačkom projektu.

Projekti koji će biti financirani na temelju ovoga natječaja moraju se temeljiti na znanstvenim i razvojnim prioritetima Instituta (odjeljak 1.1. Strategije razvoja Instituta) te moraju doprinositi strateškim i posebnim ciljevima propisanim Uredbom o programskom financiranju javnih visokih učilišta i javnih znanstvenih instituta u Republici Hrvatskoj (NN 78/2023). Također, moraju biti usklađeni s općim i posebnim strateškim ciljevima Instituta (odjeljak 4.1. Strategije razvoja Instituta) i s nacionalnim strateškim okvirom.

Ukupni iznos bespovratnih sredstava raspoloživ za dodjelu u okviru ovog natječaja je do najviše **400.000,00 EUR**, što je iznos financiranja po istraživačkom projektu do najviše 80.000,00 EUR, za ukupno **provedbeno razdoblje prosinac 2023. – prosinac 2027.**

Provedbom ovog natječaja ostvarit će se doprinos sljedećim pokazateljima: (*Katalog ciljeva i pokazatelja, Ministarstvo znanosti i obrazovanja, rujan 2023*.):

1. Broj uspješnih projektnih prijava na kompetitivne izvore financiranja (od čega: ERC, ostali međunarodni programi)

2. Broj znanstvenih radova u SCOPUS i WoS, A1 časopisima te međunarodno recenziranim zbornicima za društvene i humanističke znanosti te umjetničko područje

3. Broj suradnji s inozemnim partnerima

4. Broj znanstvenika uključenih u aktivnosti znanstvene mobilnosti

5. Broj završenih doktorata (od čega: doktorati međunarodnih doktorskih studenata)

6. Broj pohađanih i održanih edukacija u svrhu jačanja potencijala stručnih službi

7. Broj aktivnosti vezanih uz jačanje kompetencija stručnih službi

8. Broj projektnih prijava koje su ostvarene u suradnji sa stručnim službama Instituta

9. Broj provedenih mjera i uvedenih alata za poticanje politike otvorene znanosti

10. Broj znanstvenih knjiga uključujući i one za umjetničko područje (autorskih i uredničkih, objavljenih na razini Instituta, koji imaju najmanje dvije znanstvene recenzije)

11. Broj uspješnih projektnih prijava za projekte primijenjenih istraživanja (od čega: suradni projekti s gospodarstvom ili u kulturi i obrazovanju)

12. Broj formalnih suradnji s gospodarskim subjektima te ustanovama iz kulture i obrazovanja

13. Broj zaposlenika koji su završili programe stručnog usavršavanja

14. Broj aktivnosti popularizacije znanosti i umjetnosti

**2. Prihvatljivi voditelji projektnog prijedloga**

Predlagatelji projektnog prijedloga ujedno su i voditelji istraživanja.

Voditelji istraživanja moraju biti znanstvenici zaposleni na znanstvenom radnom mjestu na Institutu, u punom radnom vremenu, koji su istraživački aktivni u području istraživanja. Voditelji istraživanja su odgovorni za provedbu projekta i upravljanje istraživačkom grupom.

Jedan znanstvenik može u svojstvu voditelja projekta prijaviti jedan projektni prijedlog po ovom natječaju. Jedan istraživač može istodobno biti voditelj i/ili suradnik na najviše dva istraživačka projekta, i to kao voditelj jednoga projekta i suradnik na drugome ili kao suradnik na dvama projektima.

Na natječaj se ne mogu prijaviti: zaposlenici Instituta koji nisu na znanstvenom radnom mjestu.

U istraživački tim moguće je uključiti emerite Instituta, koji ne mogu biti voditelji projekta. Poželjno je uključivanje stručnih suradnika i stručnih službi u istraživačke grupe. Moguće je planiranje zapošljavanja mladih znanstvenika u određenim specifičnim fazama istraživačkog projekta.

U provedbenom razdoblju od 1. prosinca 2023. do 31. prosinca 2027. godine, financirat će se **do 5 (pet) istraživačkih projekata**, u području humanističkih znanosti – polju povijesti umjetnosti i poljima koja se interdisciplinarno vežu uz povijest umjetnosti, na temelju postupka vrjednovanja opisanog ovim Uputama.

**3. Aktivnosti i troškovi**

Vrste dozvoljenih odnosno prihvatljivih troškova:

1. istraživački rad na terenu, materijalni troškovi za provođenje istraživanja, usluge skeniranja, snimanja, korištenja dokumentacijske građe, naknada za korištenje opreme, knjižnice, arhiva, sredstva za prijevoz, smještaj, dnevnice za terenska istraživanja, organizacija istraživačkih radionica, stručna literatura, članstvo u međunarodnim znanstvenoistraživačkim tijelima
2. sredstva za nabavu nove istraživačke opreme, licence, održavanje opreme, ulaganja u računalne programe i podrška za usluge razvoja programa
3. sredstva za različite programe usavršavanja, kotizacija, prijevoz, smještaj, dnevnice, naknada za pohađanje edukativnih programa
4. školarina za doktorande, sredstva za programe mobilnosti i boravaka u inozemstvu
5. sredstva za diseminaciju putem sudjelovanja na znanstvenim skupovima i objavljivanja znanstvenih radova (uključujući troškove lekture, dizajna i oblikovanja, prijevod znanstvenih radova, naknade objavljivanja u znanstvenim časopisima, tisak knjiga sažetaka i znanstvenih knjiga) i organizaciju znanstvenih skupova, organizaciju radnog sastanka, prijevoz, smještaj, dnevnice
6. sredstva za uredski materijal, poštanske troškove i druge troškove koji su u trenutku podnošenja projektnog prijedloga nepredvidivi, a moguće ih je opravdati kao nužne za provedbu projektnih aktivnosti

Tijekom razdoblja provedbe projekta (nakon 12 mjeseci) dozvoljeno je realociranje financijskih sredstava u okviru pojedinih kategorija u financijskom planu do granice od najviše 20%.

Neprihvatljivi troškovi:

* Troškovi carine, špedicije i pripadajućih taksi;
* Porez na dodanu vrijednost (PDV);
* Troškovi amortizacije imovine čijem stjecanju su doprinijela javna sredstva;
* Bilo kakve isplate dobiti uključujući dividende;
* Rezerviranja za buduće moguće gubitke ili troškove;
* Kamate i ostali financijski troškovi;
* Kazne, financijske globe i troškovi sudskog spora;
* Kupnja ili zakup zemljišta i nekretnina;
* Izgradnja objekta i infrastrukture;
* Troškovi najma poslovnog prostora;
* Kupnja ili nabava motornog vozila;
* Troškovi koji su nastali prije datuma predaje projektnog prijedloga;
* Troškovi koji se već financiraju putem drugih nacionalnih ili EU programa;
* Troškovi koji se odnose na ulaganja u svrhu jačanja proizvodnih ili prodajnih kapaciteta prijavitelja i/ili partnera;
* Troškovi sudjelovanja i putovanja na sajmove i konferencije sa svrhom komercijalizacije;
* Troškovi oglašavanja, prodaje i/ili distribucije proizvoda ili usluga;
* Svi ostali troškovi koji nisu navedeni u kategoriji prihvatljivih troškova.

**4. Usklađenost s načelom „ne nanosi bitnu štetu“**

Sva ulaganja sufinancirana sredstvima Mehanizma za oporavak i otpornost[[1]](#footnote-2), a sukladno tome i projekti podržani ovim natječajem moraju biti usklađena s načelom ''ne nanosi bitnu štetu'' (''do no significant harm'').

Načelo „ne nanosi bitnu štetu“ podrazumijeva da gospodarska djelatnost koja se financira proračunskim sredstvima ne nanosi bitnu štetu okolišnim ciljevima, odnosno da nema negativan utjecaj na njih. Pri procjeni gospodarske djelatnosti u odnosu na okolišne ciljeve u obzir se uzima učinak na okoliš same djelatnosti, kao i potencijalni učinak na okoliš tehnologije, proizvoda ili drugog rješenja koje proizlazi iz te djelatnosti tijekom njegova životnog ciklusa.

Bitna šteta okolišnim ciljevima definirana je u Uredbi (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (u daljnjem tekstu: Uredba o taksonomiji). Taksonomija definira šest okolišnih ciljeva (u tablici niže).

**Kako bi bio prihvatljiv**, projektni prijedlog mora biti u skladu s načelom „ne nanosi bitnu štetu“ (eng. *do no significant harm,* skraćeno *DNSH*). To znači da projekt ne uključuje aktivnosti kojima se nanosi bitna šteta bilo kojem od okolišnih ciljeva u smislu članka 17. Uredbe o taksonomiji. Istraživačke aktivnosti ne smiju biti povezane s aktivnostima navedenima na listi automatski isključenih aktivnosti unutar DNSH-a te moraju biti usklađene s nacionalnim i EU zakonodavstvom iz područja zaštite okoliša. Navedeno se dokazuje ***Obrascem usklađenosti projektnog prijedloga s načelom „ne nanosi bitnu štetu“ (Obrazac 4).***

Prijavitelj u projektnom prijedlogu ne mora dokazivati pozitivan doprinos okolišnim ciljevima, ali projekt ne smije uključivati sljedeće aktivnosti kojima se nanosi bitna šteta bilo kojem od okolišnih ciljeva, u smislu članka 17. Uredbe (EU) 2020/852:

* aktivnosti koje se odnose na fosilna goriva, uključujući daljnju upotrebu
* aktivnosti u okviru EU-ova sustava trgovanja emisijama (ETS) kojima se postižu predviđene emisije stakleničkih plinova koje nisu niže od relevantnih referentnih vrijednosti
* aktivnosti povezane s odlagalištima otpada, spalionicama i postrojenjima za mehaničku biološku obradu
* aktivnosti kod kojih dugotrajno odlaganje otpada može naštetiti okolišu,

te mora biti usklađen s nacionalnim i EU zakonodavstvom iz područja zaštite okoliša.

Nastavno na navedeno, projektni prijedlozi moraju biti usklađeni s dolje navedenim odredbama okolišnih ciljeva:

|  |  |  |
| --- | --- | --- |
| **Redni broj**  | **Naziv okolišnog cilja** | **Opis**  |
| 1. | *Ublažavanje klimatskih promjena* | Projekt ne dovodi do značajnih emisija stakleničkih plinova te se ne provodi u svrhu eksploatacije, prijevoza ili korištenja fosilnih goriva. Očekivane vrijednosti emisija stakleničkih plinova u cijelom životnom ciklusu tehnologije, proizvoda ili drugog rješenja koje se istražuje ne narušavaju ciljeve smanjenja emisija stakleničkih plinova niti otežavaju primjenu rješenja za ublažavanje klimatskih promjena. |
| 2. | *Prilagodba klimatskim promjenama* | Projekt ne dovodi do povećanog štetnog učinka sadašnje klime i očekivane buduće klime na samu djelatnost ili na ljude, prirodu ili imovinu. Bitna šteta za cilj može se prouzročiti ukoliko projekt, uključujući tehnologiju, proizvod ili drugo rješenje koje se istražuje, (i) nisu prilagođeni štetnim učincima klimatskih promjena, kada su djelatnost ili proizvod izloženi riziku od takvih učinaka, ili (ii.) su loše prilagođeni na način da se rješenjem za prilagodbu štiti jedno područje (ljudi, priroda ili imovina), a istodobno povećava rizik na drugom području. |
| 3. | *Korištenje i zaštita vodnih i morskih resursa* | Projekt ne šteti dobrom stanju ili dobrom ekološkom potencijalu vodnih tijela, uključujući površinske i podzemne vode ili dobrom stanju okoliša morskih voda. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |
| 4. | *Kružno gospodarstvo, uključujući sprečavanje nastanka i recikliranje otpada* | Projekt ne dovodi do značajne neučinkovitosti u uporabi materijala ili u izravnoj ili neizravnoj uporabi prirodnih resursa, do značajnog povećanja stvaranja, spaljivanja ili odlaganja otpada ili dugoročnog odlaganja otpada koje može uzrokovati bitnu i dugoročnu štetu za okoliš. Tehnologija, proizvod ili drugo rješenje koje se istražuje ne uključuje značajne rizike za ciljeve kružnog gospodarstva. |
| 5. | *Prevencija i kontrola onečišćenja zraka, vode i tla* | Projekt ne dovodi do značajnog povećanja emisija onečišćujućih tvari u zrak, vodu ili tlo. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |
| 6. | *Zaštita i obnova biološke raznolikosti i ekosustava* | Projekt nije štetan za dobro stanje i otpornost ekosustava ili za stanje očuvanosti staništa i vrsta, među ostalim onih od interesa za Uniju. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |

Kao što je gore navedeno, projektni prijedlozi moraju biti usklađeni sa sljedećim nacionalnim i zakonodavstvom Europske unije iz područja zaštite okoliša:

* Direktiva 2014/52/EU Europskog parlamenta i Vijeća od 16. travnja 2014. o izmjeni Direktive 2011/92/EU o procjeni utjecaja određenih javnih i privatnih projekata na okoliš;
* Direktiva 2001/42/EZ Europskog parlamenta i Vijeća od 27. lipnja 2001. o procjeni učinaka određenih planova i programa na okoliš;
* Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore;
* Direktiva 2009/147/EZ Europskog parlamenta i Vijeća od 30. studenoga 2009. o očuvanju divljih ptica;
* Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike;
* Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja);
* Direktiva 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva;
* Direktiva 2012/18/EU Europskog parlamenta i Vijeća od 4. srpnja 2012. o kontroli opasnosti od velikih nesreća koje uključuju opasne tvari, o izmjeni i kasnijem stavljanju izvan snage Direktive Vijeća 96/82/EZ;
* Tehničke smjernice Europske komisije o primjeni načela nenanošenja bitne štete u okviru Uredbe o Mehanizmu za oporavak i otpornost (2021/C 58/01);
* Zakon o zaštiti okoliša (NN 80/13, 153/13, 78/15, 12/18, 118/18);
* Zakon o vodama (NN 66/19, 84/21);
* Zakon o gospodarenju otpadom (NN 84/21);
* Zakon o sustavu civilne zaštite (NN 82/15, 118/18 i 31/20);
* Uredba o procjeni utjecaja zahvata na okoliš (NN 61/2014).

Dostavom popunjenog *Obrasca 4.* predlagatelj projektnog prijedloga dokazuje da je njegov projektni prijedlog usklađen s uvjetima koji su navedeni za svaki okolišni cilj te s nacionalnim i EU zakonodavstvom iz područja zaštite okoliša, odnosno da je usklađen s načelom „ne nanosi bitnu štetu“.

**5. Postupak vrednovanja**

Znanstveno vijeće imenovalo je stručno povjerenstvo za vrednovanje prijedloga istraživačkih projekata ovoga natječaja u sastavu: dr. sc. Katarina Horvat Levaj (predsjednica povjerenstva), dr. sc. Petar Prelog (član) i akademik Radoslav Tomić (član).

Temeljni kriteriji za vrednovanje*:*

* Znanstvena kvaliteta projektnog prijedloga i važnost istraživanja,
* Znanstvena kvaliteta istraživačkog tima (voditelja i istraživačke okoline),
* Doprinos razvoju istraživanja na Institutu (npr. uvođenje nove istraživačke metodologije, razvoj istraživačke infrastrukture, izrada baze podataka ili repozitorija, formiranje istraživačke grupe ili tima, znanstveni i stručni razvoj uključenih mlađih znanstvenika, projekt kao priprema za prijavu na vanjske izvore financiranja, uspostavljanje suradnje s drugim znanstvenim institucijama u okviru projekta),
* Izvedivost projekta.

Postupak vrednovanja provodi se u sljedećim koracima:

1. administrativna provjera dostavljene dokumentacije koju provodi administrativna služba tajništva Instituta, odmah po isteku roka za predaju prijava
2. postupak vrednovanja projekta u skladu s kriterijima iz ovog natječaja koju provodi stručno povjerenstvo imenovano od Znanstvenog vijeća
3. odluka ravnatelja Instituta o dodjeli sredstava istraživačkom projektu

U okviru postupka vrednovanja projekata stručno povjerenstvo može zatražiti razgovor s predlagateljem projekta i promjenu projektnog prijedloga te financijskog plana realizacije projekta.

**6. Sadržaj i način podnošenja projektnog prijedloga**

Prijava na natječaj sastoji se od dostave projektnoga prijedloga na obrascima za prijavu koji se podnosi samo u elektroničkome obliku na adresu ured@ipu.hr, s naznakom: „naziv projekta (akronim)“, na hrvatskom jeziku.

Dokumenti koji čine projektni prijedlog:

* Obrazac 1. Prijavni obrazac – sažetak projekta, projektni prijedlog (cilj istraživanja, metodologija, očekivani rezultati), popis najvažnijih postignuća voditelja projekta, članovi istraživačke grupe
* Obrazac 2. Radni plan
* Obrazac 3. Financijski plan
* Obrazac 4. Obrazac usklađenosti projektnog prijedloga s načelom „ne nanosi bitnu štetu“

**Rok za prijavu**

Rok za prijavu na natječaj je **do ponedjeljka, 6. studenog 2023. godine,** **do 23.00 sata (CET).**

Sve prijave zaprimljene nakon definiranog roka neće se razmatrati.

Upiti vezani uz natječaj zaprimaju se putem elektroničke pošte na adresu: ured@ipu.hr

**7. Izvještavanje**

Voditelj istraživačkog projekta nakon prve godine provedbe podnosi izvješće o provedbi i usklađenosti provedbe s Radnim planom podnesenim prilikom prijave projekta. Izvješće se podnosi na zadanim obrascima Znanstvenom vijeću Instituta. Na kraju provedbe projekta voditelj projekta podnosi konačno izvješće koje Znanstveno vijeće ocjenjuje pozitivnom ili negativnom ocjenom.

Detaljan postupak izvještavanja i ocjene izvještaja utvrđuje Znanstveno vijeće Instituta.

Nadalje, za potrebe izvještavanja u okviru provedbe investicija Nacionalnog plana oporavka i otpornosti 2021. **–** 2026. Institut za povijest umjetnosti će dostaviti Ministarstvu znanosti i obrazovanja kopiju Odluke kojom Institut dodjeljuje sredstva istraživačkom projektu, a koji obavezno sadrži sljedeće podatke i informacije:

* referentni broj kojim je Institut dodijelio sredstva za projekt,
* da se radi o istraživačkom projektu (istraživačkim aktivnostima) kojem Institut dodjeljuje sredstva,
* dodijeljeni iznos sredstava,
* kratki opis projekta,
* sažetak glavnih ciljeva i očekivanih ishoda projekta.

Ukoliko Odluka o dodjeli sredstava ne sadrži navedene informacije, uz Odluku je potrebno dostaviti dokument koji je ovjeren od strane institucije i sadrži navedene informacije.

**8. Informiranje i vidljivost**

Projekti koji se provode na Institutu za povijest umjetnosti mora imati mrežne stranice sa svim osnovnim podacima o projektu, projektnom timu i znanstvenim aktivnostima na hrvatskom i engleskom jeziku.

Osim navedenog, potrebno je osigurati vidljivost sredstava Unije u okviru NPOO-a.

Potrebno je osigurati mjere vidljivosti kako bi se osiguralo pružanje koherentnih, djelotvornih i razmjernih ciljanih informacija različitoj publici, među ostalima medijima i javnosti. Pri tome su korisnik i partner dužni, gdje je to primjenjivo, ispravno i vidljivo, prikazati u svim komunikacijskim aktivnostima amblem EU-a s odgovarajućom izjavom o financiranju *(koja glasi: „Financira Europska unija – NextGenerationEU”),* uzimajući u obzir i sljedeće odredbe:

* Kada se prikazuje zajedno s drugim logotipom, amblem Europske unije mora biti prikazan barem jednako istaknuto i vidljivo kao i drugi logotipi. Amblem mora ostati zaseban i odvojen i ne može se mijenjati dodavanjem drugih vizualnih oznaka, brendova ili teksta. Osim ovog amblema, nikakav drugi vizualni identitet ni logotip ne smiju se koristiti za isticanje potpore EU.
* Kada je to primjenjivo, država članica dužna je navesti sljedeće odricanje od odgovornosti: „*Financira Europska unija – NextGenerationEU. Izneseni stavovi i mišljenja samo su autorova i ne odražavaju nužno službena stajališta Europske unije ili Europske komisije. Ni Europska unija ni Europska komisija ne mogu se smatrati odgovornima za njih*.”

|  |
| --- |
| Amblemi i izjava dostupni su na linku:<https://ec.europa.eu/regional_policy/en/information/logos_downloadcenter/> Generator uzoraka: <https://www.euinmyregion.eu/generator> |

1. Mehanizam za oporavak i otpornost je mehanizam Europske unije čija je svrha osigurati djelotvornu i znatnu financijsku potporu za ubrzavanje provedbe održivih reformi i povezanih javnih ulaganja u državama članicama te na taj način ublažiti gospodarske i socijalne posljedice pandemije koronavirusa i učiniti europska gospodarstva i društva održivijima, otpornijima i spremnijima za izazove i prilike koje donose zelena i digitalna tranzicija. Temelj za dodjelu sredstava državama članicama su Nacionalni planovi oporavka i otpornosti od 2021. do 2026. koje je odobrila Europska Komisija i u kojima su detaljno razrađene reforme i povezana ulaganja. [↑](#footnote-ref-2)